P6_TA(2005)0305

Ihmisoikeudet Etiopiassa

Euroopan parlamentin päätöslauselma Etiopian ihmisoikeustilanteesta

Euroopan parlamentti, joka

- ottaa huomioon aiemmat päätöslauselmansa Etiopiasta,

- ottaa huomioon työjärjestyksen 115 artiklan 5 kohdan,

A. ottaa huomioon 15. toukokuuta 2005 pidettyjen parlamenttivaalien lopullisten tulosten lykkäämisen johdosta 8. kesäkuuta 2005 järjestettyjen mielenilmausten väkivaltaisen tukahduttamisen (36 kuollutta, yli 100 loukkaantunutta ja useita tuhansia pidätettyjä),

B. ottaa huomioon, että Etiopian laissa säädetään, että pidätetyt on tuotava tuomioistuimen eteen 48 tunnin kuluessa,

C. ottaa huomioon, että vaalit olivat siihen asti sujuneet ilman suuria välikohtauksia ja että osoituksena Etiopian väestön uskosta demokratiaan noin 90 prosenttia äänioikeutetuista saapui äänestämään 15. toukokuuta 2005,

D. ottaa huomioon, että vaalilautakunnalle tehtiin 299 valitusta petoksista ja se päätti aloittaa tutkinnan 135 vaalipiirissä,

E. ottaa huomioon, että tutkimusten johdosta joissakin vaalipiireissä saatetaan määrätä uusi laskenta tai jopa uusintaäänestys,

F. ottaa huomioon, että lopullinen vaalitulos piti alun perin julkistaa 8. kesäkuuta 2005 ja sitten 8. heinäkuuta 2005 ja julkistamista on jälleen siirrettävä siihen asti, että valitukset on saatu käsiteltyä,

G. ottaa huomioon, että somalialueen 23 edustajaa on tarkoitus valita elokuussa 2005 järjestettävässä äänestyksessä,

H. ottaa huomioon, että hallitus ja oppositiopuolueet ovat sitoutuneet 10. kesäkuuta 2005 päivätyssä yhteisessä julkilausumassa "pyrkimään ratkaisemaan kaikki ongelmat laillisin ja rauhanomaisin keinoin",

I. ottaa huomioon, että Etiopian poliittinen vakaus on olennaisen tärkeää kaikille Afrikan sarven maille;

1. tuomitsee siviileihin sekä opposition johtajiin ja kannattajiin kohdistuvan väkivaltaisen sorron sekä ainakin 36 ihmisen surmaamisen;

2. ilmaisee suuren myötätuntonsa ja solidaarisuutensa Etiopian kansaa kohtaan ja esittää surunvalittelunsa uhrien perheille;

3. toivoo puolueettoman tutkintalautakunnan selvittävän, ketkä olivat vastuussa vuoden 2005 kesäkuun 8. päivän murheellisista tapahtumista, sekä toivoo, että nämä henkilöt tuodaan oikeuden eteen;

4. vaatii vapauttamaan toimittajat ja muut henkilöt, joita vastaan ei ole nostettu minkäänlaisia syytteitä, ja noudattamaan pidätettyjen kohtelussa tiukasti Etiopian perustuslakia ja muita lakeja ihmisoikeuksien kunnioittamista koskevien kansainvälisten oikeusnormien mukaisesti;

5. pitää myönteisenä noin 4000 vangin äskettäistä vapauttamista ja hallituksen ilmoitusta, että Ziwayn sotilasleirillä pidettävillä vangeilla on nyt oikeus tavata perhettään ja olla yhteydessä Punaisen Ristin kansainväliseen komiteaan; korostaa tässä yhteydessä, että Punaisen Ristin kansainvälinen komitea voi olla ja sen pitääkin olla avainasemassa vankeja avustettaessa ja vankiloiden ihmisoikeusoloja tutkittaessa;

6. panee tyytyväisenä merkille, että oppositioryhmittymät sekä kansainväliset tarkkailijat voivat olla läsnä vaalivalituksia käsiteltäessä, jotta tulokset olisivat kiistattomat;

7. vaatii noudattamaan tinkimättä 10. kesäkuuta 2005 hallituksen ja oppositiopuolueiden välillä tehtyä sopimusta ja toivoo, että Euroopan unioni osallistuu edelleen pyrkimyksiin löytää Etiopian poliittiseen kriisiin rauhanomainen ja demokraattinen ratkaisu etenkin lähettämällä tarkkailijoita seuraamaan vaalikanteiden tutkimista;

8. kehottaa unionia ja kansainvälistä yhteisöä pysymään valppaina ja tekemään kaikkensa, jotta jännittyneeseen tilanteeseen voidaan löytää rauhanomainen ratkaisu ja Etiopian demokratiaprosessi ei keskeydy;

9. kehottaa Etiopian hallitusta poistamaan välittömästi rajoitukset, jotka kohdistuvat opposition toiminnasta ja viesteistä tiedottamiseen julkisissa tiedotusvälineissä, ja pyytää ottamaan pikaisesti käyttöön lehdistön käytännesäännöt yhteistyössä tiedotusvälineiden kanssa;

10. kehottaa puhemiestä välittämään tämän päätöslauselman neuvostolle ja komissiolle sekä Etiopian hallitukselle.

--------------------------------------------------